CELEX: 32011D0881
Language: sl
Date: 2011-12-21 00:00:00
Title: 2011/881/EU: Izvedbeni sklep Komisije z dne 21. decembra 2011 o sprejetju sklepa o financiranju za podporo neobveznih študij spremljanja izgub čebeljih kolonij (notificirano pod dokumentarno številko C(2011) 9597)

23.12.2011   
            
            
               SL
            
            
               Uradni list Evropske unije
            
            
               L 343/119
            
         IZVEDBENI SKLEP KOMISIJE
   z dne 21. decembra 2011
   o sprejetju sklepa o financiranju za podporo neobveznih študij spremljanja izgub čebeljih kolonij
   (notificirano pod dokumentarno številko C(2011) 9597)
   (2011/881/EU)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Odločbe Sveta 2009/470/ES z dne 25. maja 2009 o odhodkih na področju veterine (1) in zlasti členov 22 do 24 Odločbe,
   ob upoštevanju Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti (2), in zlasti člena 75(2) Uredbe,
   ob upoštevanju Uredbe Komisije (ES, Euratom) št. 2342/2002 z dne 23. decembra 2002 o določitvi podrobnih pravil za izvajanje Uredbe Sveta (ES, Euratom) št. 1605/2002 o finančni uredbi, ki se uporablja za splošni proračun Evropskih skupnosti (3) (v nadaljnjem besedilu: izvedbena pravila), in zlasti člena 90 Uredbe,
   ob upoštevanju naslednjega:
   
               (1)
            
            
               Odločba 2009/470/ES določa postopke, ki urejajo finančni prispevek Skupnosti za odhodke na področju veterine.
            
         
               (2)
            
            
               Zlasti člen 22 Odločbe 2009/470/ES določa, da Skupnost lahko izvaja ali pomaga državam članicam pri izvajanju znanstvenih in tehničnih ukrepov, potrebnih za oblikovanje veterinarske zakonodaje Skupnosti.
            
         
               (3)
            
            
               Sporočilo Komisije Evropskemu parlamentu in Svetu o zdravju medonosnih čebel (4) vsebuje pregled ukrepov Komisije, ki jih je že izvedla ali jih izvaja glede zdravja medonosnih čebel v EU. Glavni problem, ki ga izpostavlja sporočilo, je stopnja pogina čebel. O takem poginu poročajo iz številnih držav po svetu in tudi v EU.
            
         
               (4)
            
            
               Glavne ugotovitve projekta EFSA iz leta 2009 „Pogin in nadzor čebel v Evropi“ so, da so nadzorni sistemi v državah članicah EU večinoma slabi in da na ravni držav članic ni reprezentativnih podatkov, na ravni EU pa ni primerljivih podatkov.
            
         
               (5)
            
            
               Glavna ukrepa, ki ju je predlagala Komisija, sta bila imenovanje referenčnega laboratorija EU (EURL) za zdravstveno varstvo čebel in izvedba študij spremljanja izgub čebeljih kolonij, ki jih podpirajo tehnični vidiki laboratorija EURL in sofinancira Komisija.
            
         
               (6)
            
            
               Prvi korak je bil že izveden, saj je bil EURL za zdravstveno varstvo čebel imenovan z Uredbo Komisije (EU) št. 87/2011 (5) in deluje od 1. aprila 2011. (ANSES – Sophia Antipolis – FR).
            
         
               (7)
            
            
               Na zahtevo Komisije je EURL za zdravstveno varstvo čebel pripravil tehnični dokument „Osnova za poskusni nadzorni projekt o izgubi čebeljih kolonij“ (na voljo na http://ec.europa.eu/food/animal/liveanimals/bees/bee_health_en.htm), ki državam članicam svetuje, kako izboljšati študije spremljanja.
            
         
               (8)
            
            
               Za boljšo dostopnost podatkov o zdravju čebel je treba podpreti določene študije spremljanja v državah članicah o poginu medonosnih čebel ter jim pomagati.
            
         
               (9)
            
            
               Države članice so bile povabljene, da Komisiji do 30. septembra 2011 pošljejo študije spremljanja, ki temeljijo na tehničnem dokumentu laboratorija EURL za zdravstveno varstvo čebel.
            
         
               (10)
            
            
               20 držav članic je poslalo svoje predloge za študije spremljanja. Ti predlogi bodo tehnično in finančno ovrednoteni, da se oceni njihova skladnost s tehničnim dokumentom „Osnova za poskusni nadzorni projekt o izgubi čebeljih kolonij“. Po oceni in izbirnem postopku bo z naknadnim sklepom Komisije določena stopnja sofinanciranja, ki ne bo presegla 70 %, in višina individualnega prispevka vsake države članice.
            
         
               (11)
            
            
               Študije spremljanja morajo vključevati nadzor čebelnjakov v obdobju pred zimo, ki mu sledi obisk po koncu zime. Še en obisk se bo izvedel poleti. Odvisno od programov držav članic naj bi se prvi obisk predvidoma izvedel pred zimo leta 2012, drugi obisk pa predvidoma naslednje leto. Iz tega razloga je smiselno razmisliti o obdobju izvajanja tega sklepa z začetkom 1. januarja 2012 do 30. junija 2013.
            
         
               (12)
            
            
               Primerno je, da se določi financiranje Unije za študije z dodelitvijo 3 750 000 EUR.
            
         
               (13)
            
            
               Ta sklep je sklep o financiranju v skladu s členom 75(2) Uredbe (ES, Euratom) št. 1605/2002 in členom 90 Uredbe (ES, Euratom) št. 2342/2002.
            
         
               (14)
            
            
               Ukrepi, predvideni s tem sklepom, so v skladu z mnenjem Stalnega odbora za prehranjevalno verigo in zdravje živali –
            
         SPREJELA NASLEDNJI SKLEP:
   Člen 1
   1.   Prispevek Evropske unije za izvedbo dejavnosti študij spremljanja izgub čebeljih kolonij se določi v višini 3 750 000 EUR. Prispevek velja za obdobje od 1. januarja 2012 do 30. junija 2013.
   2.   Prispevek, omenjen v odstavku 1, ki znaša največ 70 %, je omejen na naslednje stroške:
   
               (i)
            
            
               izvajanje laboratorijskih testov in
            
         
               (ii)
            
            
               osebje, izrecno dodeljeno za:
               
                           —
                        
                        
                           izvajanje vzorčenja in
                        
                     
                           —
                        
                        
                           spremljanje zdravstvenega stanja čebelnjakov in čebeljih kolonij.
                        
                     
         Člen 2
   Ta sklep je naslovljen na države članice.
   
      V Bruslju, 21. decembra 2011
      
         
            Za Komisijo
         
         John DALLI
         
            Član Komisije
         
      
   
   
      (1)  UL L 155, 18.6.2009, str. 30.
   
      (2)  UL L 248, 16.9.2002, str. 1.
   
      (3)  UL L 357, 31.12.2002, str. 1.
   
      (4)  COM(2010) 714 konč.
   
      (5)  UL L 29, 3.2.2011, str. 1.